Għadda l-ewwel jum tal-Kunsill Ewropew tar-Rebbiegħa. Bdejna bi ftit mumenti ta' silenzju bħala rispett għall-vittmi tal-attakki terribbli tal-bieraħ f'Tuneż. Il-qtil ta' turisti innoċenti fil-mużew ta' Bardo, inklużi bosta Ewropej, huwa eżempju ta' kif it-terroriżmu militanti jhedded lin-nies kullimkien. Illum, il-mexxejja qablu li joħolqu Unjoni tal-Enerġija u li jfasslu l-ewwel passi. L-Unjoni Ewropea se taċċellera l-konnessjoni tal-pipelines nazzjonali u l-grilji tal-elettriku. Din id-darba, ħafna mid-diskussjoni tagħna ffukat fuq is-sigurtà tal-enerġija. L-Unjoni Ewropea tiddependi aktar u aktar fuq il-gass minn fornituri esterni. Fejn il-gass jiġi importat minn sorsi differenti u l-kuntratti huma flessibbli, l-affarijiet sejrin tajjeb. Iżda l-biċċa l-kbira tal-kuntratti bilaterali mal-fornitur dominanti tagħna, ir-Russja, huma konklużi fit-tul, xi kultant għal aktar minn 20 sena. Dan jista' ma jkunx san. Kemm għas-sigurtà tagħna, kif ukoll għas-suq tagħna. Il-kuntratti tal-gass għandhom ikunu dwar l-ekonomija, dwar in-negozju. M'għandhomx jintużaw bħala armi politiċi. Il-mexxejja tal-Unjoni Ewropea ddeċidew li l-kuntratti kollha tal-gass - bejn il-gvernijiet jew in-negozji - iridu jkunu konformi mal-liġi tal-UE, iridu jkunu aktar trasparenti u m'għandhomx ikollhom impatt negattiv fuq is-sigurtà tal-enerġija tal-Ewropa. Id-dettalji eżatti se jiġu stabbiliti mill-Kummissjoni b'ħeffa kbira f'abbozz ta' leġiżlazzjoni. Aħna qbilna li nesploraw kif il-kumpaniji Ewropej jistgħu volontarjament jissieħbu u jixtru l-gass minn fornituri esterni. U kif jistgħu jinkisbu wkoll sħubiji strateġiċi ma' pajjiżi li qed isiru dejjem aktar importanti għall-produzzjoni u t-transitu tal-enerġija. Finalment, se niżviluppaw strateġiji innovattivi li se jippermettu lill-Unjoni Ewropea ttejjeb l-effiċjenza fl-użu tal-enerġija f'setturi importanti, u tibbenefika minn ġenerazzjoni ġdida ta' sorsi ta' enerġija rinnovabbli. Fatt importanti, il-mexxejja qablu wkoll illum biex inżidu d-diplomazija tagħna dwar il-klima u nagħtu spinta kbira għas-suċċess tas-Summit ta' Pariġi dwar il-Klima f'Diċembru. Il-Kunsill Ewropew se jerġa' jittratta l-Unjoni tal-Enerġija qabel tmiem is-sena. Illejla, iddiskutejna l-Ukrajna u r-Russja. Il-mexxejja ddeċidew li nallinjaw ir-reġim tas-sanzjonijiet tagħna mal-implimentazzjoni tal-ftehimiet ta' Minsk innegozjati mill-Kanċilliera Merkel u l-President Hollande. Il-Kunsill Ewropew qabel li d-durata tas-sanzjonijiet ekonomiċi se tkun marbuta b'mod ċar mal-implimentazzjoni sħiħa tal-ftehimiet ta' Minsk, filwaqt li wieħed iżomm f'moħħu li din hija prevista biss sa tmiem l-2015. Barra minn hekk, il-Kunsill Ewropew jinsab lest li jieħu aktar deċiżjonijiet jekk ikun meħtieġ. Enfasizzajna wkoll il-ħtieġa li nisfidaw il-kampanja ta' miżinformazzjoni tal-pubbliku min-naħa tar-Russja dwar il-konflitt fl-Ukrajna. Ir-Rappreżentant Għoli se tħejji pjan ta' azzjoni dwar komunikazzjoni strateġika għall-Kunsill Ewropew ta' Ġunju. Sadanittant, l-Unjoni Ewropea għadha tinsab lesta li tappoġġa l-proċess ta' waqfien mill-ġlied u li twieġeb b'mod pożittiv għall-progress li jkun sar. U se nkomplu nappoġġaw il-programm ta' riformi interni tal-Ukrajna, inkluż b'mod finanzjarju. Din se tkun l-aħħar darba li l-mexxejja tal-Unjoni Ewropea jiltaqgħu qabel is-summit tas-Sħubija tal-Lvant f'Riga fil-21 ta' Mejju. L-UE hija impenjata bis-sħiħ lejn is-Sħubija tal-Lvant. Il-mexxejja qablu li qasam ta' prijorità għandu jgħin jibni l-istituzzjonijiet tal-istati u jsaħħaħ l-istat tad-dritt, abbażi tal-ħtiġijiet u l-preferenzi ta' kull pajjiż. Fi kliem ieħor, il-fażi li jmiss se tkun dwar it-tisħiħ tal-istituzzjonijiet demokratiċi lejn il-Lvant. Dan iwassal għall-konklużjoni tal-ħidma tagħna llejla. Se nerġgħu niltaqgħu għada filgħodu biex niddiskutu l-ekonomija Ewropea u biex nitfgħu ħarsitna lejn il-Viċinat tan-Nofsinhar, b'mod partikolari l-Libja u t-Tuneżija. Ara l-paġna tal-laqgħa